आप भी कर सकते हैं मदद
थैलेसीमिया से नौ बच्चे खो चुके पिता ने 10वीं बेटी को बचाने में सबकुछ बेच दिया
रतलाम जिले के गांव मंडावल के रहने वाले बनेसिंह ने 10वीं संतान के रूप में जन्मी बेटी 14 साल की श्वेता को बचाने के लिए अपना सबकुछ सिर्फ इसलिए बेच दिया कि एक दिन वह उठ खड़ी होगी। जून 2002 में जन्मी श्वेता को छह माह की उम्र में ही थैलेसीमिया हो गया था। तब से अब तक उसे 468 बॉटल खून चढ़ चुका है। उसकी किडनी और लिवर भी खराब हैं। फिर भी श्वेता जीवटता के साथ बीमारी से लड़ रही है। बनेसिंह बेटी की खातिर अपनी 21 एकड़ जमीन तक बेच चुके हैं और अब मजदूरी कर रहे हैं। 2013 में वे खुद भी अस्थमा का अटैक झेल चुके हैं।
बनेसिंह तीन दिन पहले ही इंदौर के निजी अस्पताल से खून चढ़वाने के बाद घर लौटे हैं, लेकिन अब भी उन्हें बेटी की चिंता है। उन्होंने बताया कि आईएएस शेखर वर्मा की मदद से 2009 से इलाज करवा रहे हैं और उनके ही प्रयास से श्वेता की स्पलीन (तिल्ली) का ऑपरेशन करवा चुके हैं। आलोट जनपद सीईओ गोवर्धन मालवीय भी हर साल श्वेता के लिए ब्लड कैंप लगवाते हैं। अभी श्वेता के शरीर में आयरन की मात्रा 6 हजार है। उसे अब भी इलाज के लिए मेडिकल सहायता की जरूरत है, क्योंकि राज्य बीमारी सहायता में यह बीमारी शामिल नहीं है और दवाएं बाहर से लाना पड़ती हैं।
बनेसिंह बेटी को इसी आस में निहारते रहते हैं कि वह ठीक हो जाएगी।
अपनी बेटी को बचाने के लिए संघर्ष कर रहे बनेसिंह की मदद आप भी करना चाहते हैं तो उनसे (मोबाइल नंबर- 9630446095) संपर्क कर सकते हैं।
hin_Deva hin_Deva hin_Deva hin_Deva hin_Deva hin_Deva